טס (סרט)

טס (באנגלית: Tess) הוא סרטו של הבמאי רומן פולנסקי משנת 1979 שנעשה על פי הרומן של תומאס הרדי "טס לבית דרברוויל". זהו סיפורה של טס דרביפילד, אישה צעירה בת כפר, המתפתה לאלק דרברוויל האריסטוקרט והעשיר. מסתבר כי הזכות של טס על השם דרברוויל גדולה משל אלק, כיוון שאביו קנה את השם "דרברוויל", ואילו היא נצר אמיתי לשושלת האריסטוקרטית. את התסריט כתבו ז'ראר בראך, ג'ון בראונג'ון ורומן פולנסקי. פיליפ סארד הלחין את הפסקול המקורי.

פולנסקי הקדיש את הסרט לאשתו, שרון טייט שנרצחה ב-1969. לפני מותה היא נתנה לו את הספר "טס לבית דרברוויל" וציינה שהוא יכול ליצור ממנו סרט נפלא. ההקדשה המופיעה בתחילת הסרט היא "לשרון" ("For Sharon"). בתפקיד טס משחקת נסטסיה קינסקי הצעירה והאלמונית באותה תקופה. אחרי יציאת הסרט התפתחה פרשת אהבים בין פולנסקי לנסטסיה קינסקי.

אף על פי שהעלילה מתרחשת באנגליה, הסרט צולם כולו בבריטני שבצרפת, כיוון שפולנסקי היה מואשם בארצות הברית על בעילת קטינה, וחשש שיוסגר לארצות הברית אם יגיע לבריטניה.

תקציר העלילה
הסיפור מתרחש בתקופה הוויקטוריאנית באזור הכפרי של אנגליה במחוז דורסטשייר.

תחילת הסיפור בשיחה שבין הכומר טרינגהם, כומר מקומי והיסטוריון חובב, לבין ג'ון דרברפילד, איכר פשוט. טרינגהם חוקר את ההיסטוריה של המקום ומגלה שמוצאה של משפחת דרביפילד הוא ממשפחת אצולה בשם דרברוויל, ששורשיה בתקופת ויליאם הכובש. המידע הוא חסר תועלת כיוון שכל הגברים היורשים במשפחה כבר מתו, והמשפחה למעשה נכחדה. הכומר חושב שדרברפילד ימצא עניין במידע על מוצא משפחתו.

דרברפילד מתייחס ברצינות לנושא ומנסה להשיב לעצמו את ההכרה כ"איש אצולה". כדי להיטיב את מצבו הכלכלי הוא שולח את בתו טס לבית אחוזה קרוב בו מתגוררת משפחת דרברוויל. אלק דרברוויל מתענג על פגישתו עם "דודניתו" היפה ומפתה אותה בתותים ובוורדים. אבל למעשה אין קשר משפחתי בין אלק לטס. אביו של אלק, מר סטוקס, קנה בכסף את השם המפואר ואת סמלי המשפחה. אלק מתאהב בטס הוא מפתה אותה ומנצל את תמימותה ואונס אותה. כשטס מגלה שהיא בהריון, היא עוזבת את עבודתה וחוזרת לבית הוריה. התינוק שנולד חלה ומת חודשים ספורים אחרי הוולדו.

אחרי מות התינוק הולכת טס לעבוד כחולבת במשק חלב. שם היא פוגשת את מי שיהיה אהובה האמיתי, אנג'ל קלייר. קלייר הוא בן למשפחה מכובדת של מסיונרים, השואף להיות איכר. אנג'ל מאמין שטס היא נערה כפרית תמימה וטהורה. הם מתאהבים וטס מסכימה להינשא לו. בליל כלולותיהם מתוודה טס על קשריה עם אלק דרברוויל. אנג'ל, אינו מסוגל לאהוב אותה כעת, והוא עוזב אותה ונוסע לברזיל.

כשהיא נשארת שוב לבדה, טס פוגשת את אלק. בתחילה היא מנסה לדחות את חיזוריו, אבל אחרי מות אביה ועקב הקשיים של בני משפחתה הנותרים חסרי בית ועל סף רעב, היא נאלצת לחדש את יחסיה עם אלק ומסכימה להיות פילגשו.

כשאנג'ל שוהה בברזיל, הוא נופל למשכב ומקדיש זמן רב למחשבה על יחסו לטס, ומתחרט על התנהגותו. אנג'ל חוזר לאנגליה ומצליח למצוא את טס, אבל עוזב אותה בלב שבור כשהוא מגלה שהיא חיה עם אלק. טס מבינה שהיא אפשרה שוב לאלק לשבש את יחסיה עם בעלה. בהתקף של זעם וטירוף היא רוצחת את אלק.

טס משיגה את אנג'ל ומתפייסת עמו, וכעת הוא מסוגל לחבק אותה ללא נקיפות מצפון. הם מממשים את נישואיהם וימים אחדים הם נמלטים יחד משלטונות החוק. טס ואנג'ל נתפסים בסטונהנג', היא נעצרת ואחר כך נשפטת ומוצאת להורג.

צוות השחקנים
נסטסיה קינסקי – טס דרביפילד
פיטר פירת' – אנג'ל קלייר
לי לוסון – אלק דרברוויל
סילביה קולרידג' - גברת דרברוויל
 ג'ון קולין – ג'ון דרברפילד
 רוזמרי מרטין – מרת דרברפילד
 קרולין פיקלס – מריאן
 ריצ'רד פירסון – הכומר של מרלוט
 דייוויד מרקהם – הכומר קלייר (אביו של אנג'ל)

פרסים ומועמדויות
 פרס קטגוריה מועמדים וזוכים תוצאה פרס אוסקר הסרט הטוב ביותר קלוד ברי  הבמאי הטוב ביותר רומן פולנסקי  הפסקול המקורי הטוב ביותר פיליפ סארד  עיצוב התפאורה הטוב ביותר פייר גופרוי וג'ק סטיבנס  הצילום הטוב ביותר ג'פרי אנסוורת' וגיסליין קלוקט   עיצוב התלבושות הטוב ביותר אנתוני פאוול  פרס באפט"א לקולנוע הצילום הטוב ביותר ג'פרי אנסוורת' וגיסליין קלוקט  עיצוב ההפקה הטוב ביותר פייר גופרוי  עיצוב התלבושות הטוב ביותר אנתוני פאוול  פרס סזאר הסרט הטוב ביותר רומן פולנסקי  הבמאי הטוב ביותר רומן פולנסקי  הצילום הטוב ביותר גיסליין קלוקט  השחקנית הטובה ביותר נסטסיה קינסקי  עיצוב ההפקה הטוב ביותר פייר גופרוי  הפסקול המקורי הטוב ביותר פיליפ סארד  פרס גלובוס הזהב הבמאי הטוב ביותר רומן פולנסקי  השחקנית הטובה ביותר נסטסיה קינסקי  הסרט הזר הטוב ביותר צרפת  הכוכבת החדשה של השנה נסטסיה קינסקי 

קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:זוכי אוסקר: התלבושות הטובות
קטגוריה:זוכי אוסקר: עיצוב ההפקה הטוב
קטגוריה:זוכי פרס גלובוס הזהב לסרט הזר הטוב ביותר
קטגוריה:זוכי פרס סזאר
קטגוריה:סרטי 1979
קטגוריה:סרטי דרמה צרפתיים
קטגוריה:סרטי קולומביה
קטגוריה:סרטי רומן פולנסקי
קטגוריה:סרטים לפי ספרי תומאס הרדי